पाएं अपने शहर की ताज़ा ख़बरें और फ्री ई-पेपरडाउनलोड करें
समाज को दशा-दिशा देने की जिम्मेदारी भूलकर एक के बाद एक फिल्म कलाकार सुर्खियों में आ रहे हैं। पंजाब में बीते एक सप्ताह में यह तीसरा मामला है कि कोरोना सेफ्टी प्रोटोकॉल तोड़कर फिल्म शूटिंग की जा रही है। सोमवार को रोपड़ में फिल्म अभिनेत्री विवाद में आ गई। पुलिस ने मौके पर पहुंचकर जांच-पड़ताल की तो पाया कि स्टार कास्ट के पास शूटिंग की कोई परमिशन नहीं थी। पुलिस टीम मौके से वीडियो के रूप में सबूत जुटाकर चली गई है। अब क्या कार्रवाई होगी यह तो वक्त ही बताएगा।
मिली जानकारी के अनुसार सोमवार को रोपड़ जिले के कस्बा मोरिंडा के इलाके में अभिनेत्री उपासना सिंह की तरफ से फिल्म की शूटिंग की जा रही थी। सूचना पाकर प्रशासन की टीम तुरंत मौके पर पहुंची। पुलिस टीम ने फिल्म की शूटिंग के लिए मंजूरी संबंधी दस्तावेज मांगे तो अदाकारा उपासना सिंह की कास्ट कोई दस्तावेज प्रस्तुत नहीं कर सकी। पुलिस कर्मचारी मौका-ए-वारदात का वीडियो बनाकर ले गए हैं। हालांकि मीडिया को आगे की कार्रवाई को लेकर अभी कोई स्पष्ट जानकारी नहीं दी गई है।
पिछले सप्ताह इन्होंने तोड़ा कानून, जमानत पर छूटे
बता दें कि पंजाब में कोविड नियमों का उल्लंघन कर फिल्म शूट करने का यह पिछले कुछ दिनों में तीसरा मामला है। 28 अप्रैल की रात को लुधियाना में पुलिस ने जिम्मी शेरगिल समेत 4 लोगों को आपदा प्रबंधन अधिनियम के तहत कार्रवाई करते हुए गिरफ्तार किया था। इसके बाद हाल ही में दो दिन पहले शनिवार को पटियाला में गिप्पी ग्रेवाल की तरफ से बिना मंजूरी शूटिंग करने का मामला सामने आया तो बनूड़ थाने की टीम ने मौके पर पहुंचकर गिप्पी समेत 7 लोगों को गिरफ्तार किया था। सभी के खिलाफ केस दर्ज किया गया है। हालांकि इन दोनों ही मामलों में गिरफ्तार किए गए कुल 11 लोगों को पुलिस ने जमानत पर छोड़ दिया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn